**МОНГОЛ УЛСЫН ИХ ХУРЛЫН 2016 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

 **БАЙНГЫН ХОРООНЫ 4 ДҮГЭЭР САРЫН 19-НИЙ ӨДӨР**

 **/МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны гар тэмдэглэл | 1-2 |
| 2 | Дэлгэрэнгүй тэмдэглэл | 3-6 |
| 1.Эмнэлгийн тусламж үйлчилгээний тухай болон холбогдох бусад хуулийн төслүүд */Засгийн газар 2015.10.14-ний өдөр өргөн мэдүүлсэн, эцсийн хэлэлцүүлэг/* | 3-6 |

**Монгол Улсын Их Хурлын 2016 оны хаврын ээлжит чуулганы**

**Нийгмийн бодлого, боловсрол, соёл, шинжлэх ухааны байнгын хорооны**

**4 дүгээр сарын 19-ний өдөр /Мягмар гараг/-ийн**

 **хуралдааны гар тэмдэглэл**

 Нийгмийн бодлого, боловсрол, соёл, шинжлэх ухааны байнгын хорооны дарга Д.Батцогт ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 11 гишүүн ирж, 57.9 хувийн ирцтэйгээр хуралдаан 14 цаг 23 минутад Төрийн ордны “Г” танхимд эхлэв.*

 *Чөлөөтэй: С.Отгонбаяр;*

 *Тасалсан: Г.Баярсайхан, С.Дэмбэрэл, Я.Санжмятав, Я.Содбаатар, Д.Сумъяабазар, Д.Хаянхярваа, Л.Эрдэнэчимэг.*

 **Нэг. Эмнэлгийн тусламж үйлчилгээний тухай болон холбогдох бусад хуулийн төслүүд** */Засгийн газар 2015.10.14-ний өдөр өргөн мэдүүлсэн, эцсийн хэлэлцүүлэг/*

 Хэлэлцэж буй асуудалтай холбогдуулан Эрүүл мэнд, спортын яамны Стратеги, бодлого төлөвлөлтийн газрын дарга Р.Оюунханд, Эрүүл мэндийн салбарын хүний нөөцийн бодлого, төлөвлөлт хариуцсан мэргэжилтэн С.Эрдэнэтуяа, Төр хувийн хэвшлийн түншлэлийн бодлого, төлөвлөлт хариуцсан мэргэжилтэн Б.Энхцэцэг нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Ж.Чимгээ нар байлцав.

 Хуулийн төслийг эцсийн хэлэлцүүлэгт бэлтгэсэн талаар ажлын хэсгийн санал, дүгнэлтийг ажлын хэсгийн ахлагч, Улсын Их Хурлын гишүүн С.Одонтуяа танилцуулав.

 Ажлын хэсгийн санал, дүгнэлттэй холбогдуулан Улсын Их Хурлын гишүүн Д.Батцогтын тавьсан асуултад Эрүүл мэнд, спортын яамны Стратеги, бодлого төлөвлөлтийн газрын дарга Р.Оюунханд хариулж, тайлбар хийв.

 Улсын их Хурлын гишүүн А.Тлейхан үг хэлэв.

 *Нэгдсэн хуралдаанаар анхны хэлэлцүүлэг явуулах үед төслийн зарим заалтыг гүйцээн боловсруулах чиглэлийг хуралдаан даргалагчаас өгсний дагуу санал хураалт явуулав.*

 **Д.Батцогт: -** Төслийн 15.1.4, 16.3.4 дэх заалтын “ял шийтгэлгүй” гэснийг тус тус хасах гэсэн саналыг дэмжье гэсэн санал хураалт явуулъя.

Зөвшөөрсөн: 8

 Татгалзсан: 3

 Бүгд: 11

 72.7 хувийн саналаар санал дэмжигдлээ.

 **Д.Батцогт: -** Эмнэлгийн тусламж үйлчилгээний тухай болон холбогдох бусад хуулийнтөслүүдийн эцсийн хэлэлцүүлгийг чуулганы нэгдсэн хуралдаанаар оруулж, хэлэлцүүлэхийг дэмжье гэсэн санал хураалт явуулъя.

Зөвшөөрсөн: 10

 Татгалзсан: 1

 Бүгд: 11

 90.9 хувийн саналаар санал дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн С.Одонтуяа Улсын Их Хурлын чуулганы нэгдсэн хуралдаанд танилцуулахаар тогтов.

 *Хуралдаан 10 минут үргэлжилж, 19 гишүүнээс 11 гишүүн ирж, 57.9 хувийн ирцтэйгээр 14 цаг 33 минутад өндөрлөв.*

 Тэмдэглэлтэй танилцсан:

 НИЙГМИЙН БОДЛОГО, БОЛОВСРОЛ,

 СОЁЛ, ШИНЖЛЭХ УХААНЫ БАЙНГЫН

 ХОРООНЫ ДАРГА Д.БАТЦОГТ

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2016 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ**

 **БАЙНГЫН ХОРООНЫ 4 ДҮГЭЭР САРЫН 19-НИЙ ӨДӨР**

 **/МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Д.Батцогт: -** Эрхэм гишүүдийн өдрийн амгаланг айлтгая. Байнгын хорооны ирц хүрсэн байна. Л.Энх-Амгалан гишүүн бас орж ирлээ. Үгүй, үгүй хэрэгтэй, хэрэгтэй. Тэнд та тэнд очоод картаа хийе. Ирвэл зохих 19 гишүүнээс 11 гишүүн ирсэн байна. Байнгын хорооны ирц хүрсэн учраас хуралдаанаа эхэлье. Өнөөдрийн хэлэлцэх асуудал ганцхан асуудал байгаа. Эмнэлгийн тусламж, үйлчилгээний тухай хуулийн төсөл болон хамт өргөн мэдүүлэгдсэн бусад хуульд нэмэлт, өөрчлөлт оруулах тухай хуулийн төслүүдийн эцсийн хэлэлцүүлгийг явуулна.

 Хэлэлцэх асуудалтай холбоотой өөр саналтай гишүүд байна уу? Алга байна. Хэлэлцэх асуудлаа баталлаа. Хуулийн төслийн эцсийн хэлэлцүүлгийн талаар ажлын хэсгийн ахлагч С.Одонтуяа танилцуулга хийнэ. С.Одонтуяа гишүүний танилцуулгыг сонсъё.

 **С.Одонтуяа: -** Байнгын хорооны дарга, эрхэм гишүүд ээ,

 Эмнэлгийн тусламж, үйлчилгээний тухай хуулийн төсөл болон хамт өргөн мэдүүлсэн бусад хуульд нэмэлт, өөрчлөлт оруулах тухай хуулийн төслүүдийг анхны хэлэлцүүлэгт бэлтгэсэн тухай асуудлыг Улсын Их Хурал 2016 оны 4 дүгээр сарын 14-ний өдрийн нэгдсэн хуралдаанаараа хэлэлцэж төслүүдийг эцсийн хэлэлцүүлэгт бэлтгүүлэхээр Нийгмийн бодлого, боловсрол, соёл, шинжлэх ухааны байнгын хороонд шилжүүлсэн билээ.

 Ажлын хэсэг 2016 оны 4 сарын 19-ний өдрийн хуралдаанаараа Улсын Их Хурлын чуулганы хуралдааны дэгийн тухай хуулийн 23 дугаар зүйлд заасны дагуу дээрх хуулийн төслүүдийг эцсийн хэлэлцүүлэгт бэлтгэлээ.

 Чуулганы нэгдсэн хуралдааны анхны хэлэлцүүлгээр санал хурааж шийдвэрлэсэн зарчмын зөрүүтэй болон найруулгын чанартай саналыг Эмнэлгийн тусламж, үйлчилгээний тухай хуулийн төсөл болон хамт өргөн мэдүүлсэн бусад хуульд нэмэлт, өөрчлөлт оруулах тухай хуулийн төслүүдийн холбогдох зүйл, хэсэг заалтад нэмж тусгаснаас гадна хууль зүйн техникийн талаас хянан үзэж, үг, хэллэг, найруулгын шинжтэй засвар өөрчлөлтийг хийсэн болно.

 Түүнчлэн нэгдсэн хуралдаанаар төслийн анхны хэлэлцүүлгийг хийх үед хуралдаан даргалагчаас өгсөн чиглэлийн дагуу ажлын хэсэг Эмнэлгийн тусламж үйлчилгээний тухай хуулийн төслийн холбогдох зүйл, заалтыг нягтлан үзлээ.

 Төслийн 21.2 дахь хэсгийн тусламж, үйлчилгээг гэрээний дагуу гэснийг эмнэлгийн тусламж, үйлчилгээний стандартын дагуу гэж өөрчлөх саналыг хүлээн авах боломжгүй гэж үзлээ.

 2.Төслийн 15.1.4, 16.3.4 дэх заалтын ял шийтгэлгүй гэснийг хасах.

 3.Эмнэлгийн тусламж, үйлчилгээний тухай хуулийн 2017 оны 01 сарын 01-ний өдрөөс эхлэн дагаж мөрдөх тухай саналыг хүлээн авах боломжгүй гэж үзэв.

 Төслийн холбогдох зүйл, заалтын хэрэгжих хугацааг эмнэлгийн тусламж, үйлчилгээний тухай хуулийг дагаж мөрдөх журмын тухай хуулиар зохицуулах тул хуулийг ердийн журмаар дагаж мөрдөх нь зүйтэй гэж үзлээ.

Байнгын хорооны эрхэм гишүүд ээ, Улсын Их Хурлын нэгдсэн хуралдааны анхны хэлэлцүүлгээр гишүүдийн олонхийн дэмжлэг авсан зарчмын зөрүүтэй болон найруулгын чанартай саналын томьёоллыг төслийн холбогдох зүйл хэсэг, заалтад нэмж тусгасан эцсийн хувилбарыг та бүхэнд тараасан болно.

 Эмнэлгийн тусламж, үйлчилгээний тухай хуулийн төсөл болон хамт өргөн мэдүүлсэн бусад хуульд нэмэлт, өөрчлөлт оруулах тухай хуулийн төслүүдийг эцсийн хэлэлцүүлэгт бэлтгэсэн тухай ажлын хэсгийн танилцуулгыг хэлэлцэн хуулийн төслийг Улсын Их Хурлын чуулганы нэгдсэн хуралдааны эцсийн хэлэлцүүлэгт оруулах тухай асуудлыг хэлэлцэн шийдвэрлэж өгөхийг та бүхнээс хүсье.

 **Д.Батцогт: -** С.Одонтуяа гишүүнд баярлалаа. Ажлын хэсгийг танилцуулъя. Р.Оюунханд -Эрүүл мэнд, спортын яамны Стратегийн бодлого, төлөвлөлтийн газрын дарга, С.Эрдэнэтуяа -Эрүүл мэндийн салбарын хүний нөөцийн бодлого, төлөвлөлт хариуцсан мэргэжилтэн, Б.Энхцэцэг Төр хувийн хэвшлийн түншлэлийн бодлого, төлөвлөлт хариуцсан мэргэжилтэн. Ийм бүрэлдэхүүнтэй ажлын хэсэг ажиллаж байна.

 Анхны хэлэлцүүлэг явуулах үед чуулган дээр бол олон асуудлуудын талаар бас гишүүд хөндөж ярьж, хуралдаан даргалагчаас бас чиглэл өгч байсныг санаж байна. Ямар ч байсан асуулттай гишүүдийн нэрийг авъя. А.Тлейхан гишүүн, би өөрөө асууя. А.Тлейхан гишүүн асууя.

 **А.Тлейхан: -** Баярлалаа. Энэ Эрүүл мэндийн тусламж, үйлчилгээний тухай хуулийн ач холбогдлыг сайн ойлгож байгаа. Аль болох хурдан гаргаж өгч бас цаашдаа энэ том салбарын ажлыг голдрилд нь оруулахад дэм болно гэж харж байгаа. Сая анхны хэлэлцүүлгийн үед нэг саналыг би хэлсэн. Хамгийн гол нь энэ хуулийг хэрэгжүүлэх хугацаа дээр тодруулж ярья гэж.

 Тэгэхээр манай ажлын хэсгийн танилцуулгыг харахад энэ Тусламж үйлчилгээний хуулийг дагаж мөрдөх журмын тухай хууль дээр тодорхой энэ тэр хүрээндээ явна гэж хэлж байна. Энэ харахад нэг 4 заалттай ийм хууль юм байна. Зарим нь 2017 оноос, зарим нь 2018 оноос 01 сарын 01-нээс мөрдөнө гэсэн санаатай юмнууд байна. Энд бол бас үүнийг бол шуураад ингээд бүх юмыг биш бас үе шаттай хийнэ гэсэн санаа энд орсон байна гэж харж байна л даа.

 Миний хэлэх юм бол энэ хуулийг бас яах вэ ердийн журмаар мөрдөгдөнө гэхдээ бас шуураад алдаа гаргах вий дээ. Яарч яваад тийм учраас нэлээн тогтвортой тал талаас нь бодолцсон байдлаар шийдэх ёстой 1 дүгээрт.

2 дугаарт нь яг одоо эрхэлсэн сайд нь бас байхгүй байна. Тийм учраас нэлээн сайн ярьж мөн одоо мэргэжлийн Байнгын хороотойгоо хамтарч энэ хуулийг хэрэгжүүлэх ёстой. Яарвал даарна гэж бас алдаа их гарч болох юм. Тийм учраас аль, аль талаас сайн бодолцоод нэгэнт эхэлсэн ажлыг сайн хийхгүй бол бидний тавьсан зорилго бас дутуу болох, үр дүн гарахгүй байх ийм эрсдэлтэй учраас үүн дээр сайн анхаарч ажиллаарай гэж хэлэх байна.

 Миний гаргаж байсан тэр Их Хурлын даргалагчаас өгсөн санал, чиглэл бол ямар нэгэн хэмжээгээр энэ Журмын тухай хуульд тусгалаа олсон байна гэж ойлгогдохоор байна л даа. Баярлалаа.

 **Д.Батцогт: -** А.Тлейхан гишүүн санал хэллээ. Бид бол бас хуулиа ерөнхийдөө бол олон удаа буцааж, олон удаа өргөн барьж нэлээн сайн нухсан хууль учраас бол боломжийн сайн хууль гарсан гэж бодож байгаа. Тэгээд хуулийн хэрэгжилтийн хугацаа бол мэдээж үе шаттайгаар хэрэгжээд явна. Хэрэгжих хугацааг нь ердийн журмаар яваад, бэлтгэл ажлууд гэж нэлээн ажлууд байгаа учраас үүн дээрээ алдаа гаргахгүйгээр анхаарч ажиллахыг бол бас Эрүүл мэндийн яамны нөхдүүдэд хэлж байх шиг байна.

 Найруулгын чанартай гээд би энэ манай Байнгын хорооны ажлын албаныхны бичиж аваарай гэж хэлээд байсан тийм саналууд бас байсан даа. Наадах юунаас чинь өөр. 21.2 дахь хэсгийн тусламж, үйлчилгээг гэрээний дагуу гэснийг эмнэлгийн тусламж үйлчилгээний стандартын дагуу өөрчлөх саналыг гаргасан юм байна. Үүнийг бол ажлын хэсэг үзээд хүлээн авах боломжгүй гэж үзсэн юм байна. Үүн дээр Р.Оюунханд тайлбар хэлье. Р.Оюунханд тэр ажлын хэсгийн микрофоны захын зүүн захын микрофоныг өгье.

 **Р.Оюунханд: -** Ё.Отгонбаяр гишүүний гаргасан эмнэлгийн тусламж, үйлчилгээг стандартын дагуу санхүүжүүлнэ гэсэн санал байсан. Тэгэхээр стандарт гэдэг бол тухайн тусламж үйлчилгээний хамгийн доод жишиг байдаг. Тэгэхээр доод жишгээр нь санхүүжүүлээд явах юм бол тусламж үйлчилгээ маань ахиж, чанар дээшилж, хөгжих гэдэг асуудал маань санхүүжилттэй холбоотойгоор зогсонги байдалд хүрэх байхгүй юу. Тэгээд орон тоогоо нэмж чадахгүй, техник, технологио хөгжүүлж чадахгүй ийм байдалд автагдах аюултай учраас бид нар энэ саналыг бол авах боломжгүй гэж үзсэн.

 Харин журмаараа бол бид нар энэ бүгдийг бол шаардлагатай төсвөө хэрхэн яаж харгалзах вэ энэ асуудлуудыг нь журам дээрээ бол заагаад өгөх бололцоотой гэж үзсэн байгаа.

 **Д.Батцогт: -** Ажлын хэсгээс нэг санал гаргасан юм байна. Тэр саналаар бүгдээрээ санал хураана. Би ямар ч байсан саналыг танилцуулъя.

 Төслийн 15.1.4, 16.3.4 дэх заалтын “ял шийтгэлгүй” гэснийг тус тус хасах. Санал гаргасан ажлын хэсэг. С.Одонтуяа гишүүн гэж явах юм уу, ажлын хэсэг гэж явах юм уу? Энэ саналыг тайлбарлах уу? Ойлгомжтой юу тийм ээ? за. Тэгвэл дэмжье гэдгээр санал хураалт явуулъя. 11 гишүүн санал хураалтад оролцож 8 гишүүн дэмжиж 72.7 хувиар дэмжигдлээ. Минийх эсрэг гарсан байх юм энэ чинь. Үүгээр зарчмын зөрүүтэй саналаар санал хурааж дууслаа.

Хуулийн төслийг нэгдсэн хуралдаанд хэлэлцүүлэхийг дэмжиж санал хураалт явуулъя. Нэгдсэн хуралдаанаар хэлэлцүүлэхийг дэмжье гэдгээр санал хураая. 11 гишүүн санал хураалтад оролцож 10 гишүүн дэмжлээ.

 Байнгын хорооны санал, дүгнэлтийг С.Одонтуяа гишүүнийг томилъё. Нэгдсэн чуулганд танилцуулахыг.

 Үүгээр өнөөдрийн хурал дууслаа. Баярлалаа гишүүдэд.

 Дууны бичлэгээс буулгасан:

 ПРОТОКОЛЫН АЛБАНЫ

ШИНЖЭЭЧ Д.УЯНГА